Ramaphosa veroordeel VSA-onttrekking aan Iran-ooreenkomsPres. Donald Trump lewer sy toespraak by die Withuis (8 Mei 2018). Foto: Evan Vucci/AP Pres. Cyril Ramaphosa het Woensdag gesê hy het met kommer kennis geneem van pres. Donald Trump se besluit om die VSA te onttrek aan die gesamentlike omvattende plan van aksie, ook bekend as die Iran-ooreenkoms, wat verband hou met Iran se kernprogram. Ramaphosa het gesê Suid-Afrika ondersteun ingevolge sy buitelandse beleid multilaterale diplomatiek en die vreedsame oplossing van konflik. Volgens Ramaphosa was die kernooreenkoms ŉ “beduidende prestasie” in hierdie opsig. Iran het in 2015 ingevolge dié ooreenkoms ingestem om sy kernaktiwiteite af te skaal en internasionale inspekteurs in die land toe te laat indien die streng ekonomiese sanksies teen die land opgehef word. Trump het egter Dinsdag aangekondig dat die VSA hom aan die ooreenkoms onttrek omdat die ooreenkoms “in wese gebrekkig” is. Trump het gesê hy sal die hoogste vlak van sanksies weer teen Iran instel en het ander lande gewaarsku om nie die Iranse regering te probeer help nie. “Dit is belangrik dat die vordering wat danksy jare lange onderhandeling gemaak is nie nou verlore gaan nie,” het Ramaphosa gesê. Hy het beklemtoon dat die kernooreenkoms ŉ raamwerk daarstel waarvolgens Iran die ontwikkeling van sy kernvermoëns vir burgerlike doeleindes kan najaag. “Die ooreenkoms is ook eenparig onderskryf deur die VN-veiligheidsraad in resolusie 2231, wat ŉ bindende wetlike raamwerk vasstel om die geskil oor Iran se kernprogram op te los.” Die Suid-Afrikaanse president meen sedert die kernooreenkoms onderteken is, het dit aansienlik bygedra tot die vermindering van spanning oor Iran se kernprogram en ŉ belangrike rol gespeel om vrede, stabiliteit en die normalisering van verhoudinge teweeg te bring. “In belang van streeks- en internasionale vrede en sekuriteit doen die Suid-Afrikaanse regering ŉ beroep op al die ander partye wat deel is van die gesamentlike omvattende plan van aksie om voort te gaan om hul verpligtinge onder die ooreenkoms te eerbiedig. Die besluit van die VSA moenie die oorblywende partye daarvan weerhou om die ooreenkoms na te kom nie, en ook nie ŉ negatiewe invloed hê op die relevante strukture en meganismes wat deur die ooreenkoms geskep is nie.”